Αυτός είναι ο σπάνιος προϊστορικός χαυλιόδοντας που εντοπίστηκε στο Αμύνταιο

Ενημερώθηκε η Εφορία Παλαιοανθρωπολογίας – Σπηλαιολογίας στην Θεσσαλονίκη, η οποία και είναι αρμόδια για την αποστολή κλιμακίου για αυτοψία.

Στο σημείο της κατολίσθησης του ορυχείου Αμυνταίου Φλώρινας, κατά την διάρκεια εργασιών μετακίνησης χωμάτων, εντοπίσθηκε από εργαζομένους της ΔΕΗ το μεγαλύτερο μέρος ενός προϊστορικού χαυλιόδοντα μήκους δύο μέτρων.

Το εύρημα είναι σε αρκετά καλή κατάσταση, ενώ, με εντολή του διευθυντή του Λιγνιτικού Κέντρου Δυτικής Μακεδονίας της ΔΕΗ, Στέφανου Παλαβού, ενημερώθηκαν οι αρμόδιες υπηρεσίες, καθώς και το Παλαιοντολογικό Μουσείο Πτολεμαΐδας για την παραλαβή του.

Με εντολή του αντιδημάρχου Πολιτισμού, Δημήτρη Πολυχρονίδη, στελέχη του Μουσείου Πτολεμαΐδας μετέβησαν στο ορυχείο Αμυνταίου, προέβησαν στις απαραίτητες σωστικές ενέργειες και αφού παρέλαβαν το εύρημα το μετέφεραν στο Μουσείο όπου θα γίνουν εργασίες συντήρησής του .

Το Παλαιοντολογικό Μουσείο Πτολεμαΐδας ενημέρωσε την εφορία Παλαιοανθρωπολογίας – Σπηλαιολογίας, παράρτημα Θεσσαλονίκης, ενώ κλιμάκιο της εφορίας θα μεταβεί για αυτοψία και συντήρηση του ευρήματος.